মার্কিন টিভি নেটওয়ার্কের দৈত্য বলে যাকে ব্যাখ্যা করা হয়ে থাকে সেই টিএনটি ডালাসের পুনর্জীবনের ছাড়পত্র দিয়ে দিয়েছে৷ আপাতত পাইলট বা প্রাথমিক এপিসোডগুলি দেখার পর তাদের বরাতে বলা হয়েছে, দশটি এপিসোড বা দশটি পর্ব তারা অগ্রিম চায়৷ এ বছরের গোড়াতেই পাইলট পর্বের কাজ শেষ হয়ে গেছে৷ ডালাসের যারা আদত তারকা, সেই ল্যারি হাগম্যান, প্যাট্রিক ডাফি আর  লিন্ডা গ্রে তিনজনেই তাঁদের পুরানো চরিত্রে অভিনয় করতে রাজি হয়ে গেছেন৷ এ খবরের পাশাপাশি টিএনটি-র তরফে মাইকেল রাইট আরও জানিয়েছেন, অনেক বছর ধরেই টিএনটি ডালাসকে নতুন করে শুরু করার চেষ্টাচরিত্র করে আসছিল৷ কিন্তু জুতের চিত্রনাট্য মিলছিল না৷ সম্প্রতি সিন্থিয়া সাইডারের অসামান্য চিত্রনাট্য হাতে পাওয়ার পর নবপর্যায়ের ডালাসের সাফল্য নিয়ে আর কোন সন্দেহ নেই টিএনটি-র৷ নতুন আর পুরানোর সংমিশ্রণে ডালাস আবার টিভি সিরিয়ালের দুনিয়ায় ভূমিকম্প ঘটাবে৷ আগামী গ্রীষ্মেই মার্কিন টিভির পর্দায় চলে আসবে ডালাস৷ ব্রিটেনেও দেখা যাবে কিনা, তা  অবশ্য এখনও স্পষ্ট হয়নি৷ তবে ডালাসের প্রেমে যারা মশগুল, তারা কী আর এই নতুন ডালাস না দেখে ছাড়বেন?  এখন দেখার বিষয় একটাই, এই ল্যাপটপ, মোবাইল, ইন্টারনেট অধ্যুষিত নতুন শতকের দুনিয়ায় নব্য ডালাস তার আগের সেই হৈহৈ করা জনপ্রিয়তা ফিরে পায় কিনা! দেখা যাক, শেষমেষ কী হয়!